google/wiki40b huggingface dataset:
Bent Høie

Familiebakgrunn og utdannelse

Høie er sønn av supervisor Kurt Høie (1942–) og husmor Solveig Vistnes (1943–), og vokste opp i Randaberg nord for Stavanger. Etter grunnskolen i Randaberg var han elev ved handel- og kontorlinjen ved Randaberg videregående skole 1987–1990. Høie har grunnfag i rettsvitenskap fra Universitetet i Bergen fra 1991 og et toårig studium i hotelladministrasjon fra Norsk Hotellhøgskole fra 1993. Høie hadde diverse stillinger ved Sola Strand Hotel 1990–1994. Han var styreleder i stiftelsen Dysleksiforskning 2000–2006.
Han inngikk partnerskap med Dag Terje Solvang i 2000, og de giftet seg i 2001.

Politisk arbeid

Høie kom tidlig inn i politikken, først som leder i Rogaland Unge Høyre 1990–1992, medlem av Unge Høyres sentralstyre 1994–1996 og valgkampsekretær for Rogaland Høyre 1993–1995. Lokalpolitisk var han medlem av Rogaland fylkesting 1992–2000, medlem av fylkesutvalget 1999–2000 og medlem av Randaberg kommunestyre 1992–1995. Han arbeidet særlig med skole-, helse- og sosialsaker. Han var medlem av Stavanger bystyre 1999–2003, etter å ha vært politisk rådgiver for Høyres bystyregruppe i fire år. Høie var leder i Stavanger Høyre 2000–2002.
Høie var 1. vararepresentant til Stortinget 1997–2001, og ble fast representant da Jan Johnsen døde den 8. april 2000. Han overtok Johnsens sete i Stortingets energi- og miljøkomité. Siden 2001 har Høie vært innvalgt på eget mandat, og satt som medlem av Stortingets sosialkomité 2001–2005, medlem av Stortingets kommunal- og forvaltningskomité 2005–2009 og leder i Stortingets helse- og omsorgskomité 2009–2013. Han ble medlem av Høyres arbeidsutvalg i 2008 og 2. nestleder i 2010.

Reservasjonretten

Regjeringen sendte ut et høringsnotat om forslag til endringer i helse- og omsorgstjenesteloven og pasient- og brukerrettighetsloven, samt i fastlegeforskriften og forskrift om pasient- og brukerrettigheter i fastlegeordningen. Høringsfristen ble satt til 30. april 2014. Det viktigste forslaget i notatet var å gi hjemmel for en forskrift som gir rett for leger til å reservere seg mot henvisning og behandling ved alvorlige samvittighetskonflikter knyttet til liv og død, i praksis særlig abort. Forslagene, som var en følge av forliket mellom Kristelig Folkeparti og regjeringspartiene Høyre og Fremskrittspartiet under regjeringsforhandlingene høsten 2013, ga støtet til mye kritikk, også fra regjeringspartienes egne rekker
Forslaget, som ble kalt forhistorisk av topp-politikere i egne rekker, ble tatt dårlig imot. Noe som blant annet førte til en rekordoppslutting under kvinnedagen 8. mars 2014. Ordførere over hele landet skapte trøbbel for helseminister Bent Høie og vil nekte sine fastleger å reservere seg mot å henvise til abort. Som følger av den sterke motstanden valgte helse- og omsorgsminister Bent Høie at forslagene ville bli trukket tilbake.

Fylkesmann

Den 26. oktober 2018 ble Høie utnevnt til fylkesmann i Rogaland. Han tiltrer i 2021.
Spesialitet-merket

Spesialitet-merket er en norsk merkeordning for norskproduserte matspesialiteter. Merkeordingen eies av den offentlige finansierte stiftelsen Matmerk.
For å få lov til å bruke Spesialitet-merket på et matprodukt så må produsenten vise frem, dokumentere og oppfylle de kriterier som er satt for produktene. Dette innebærer at produktene må ha faktiske kvalitetsegenskaper som skiller dem fra andre standardvarer i samme kategori. Disse egenskapene kan ha grunnlag i valg av spesiell råvare, en spesiell produksjonsprosess, og en spesiell historie. Et produkt som har fått Spesialitet-merket skal kunne sies å være en unik smaksopplevelse. For å kunne merke produkter med Spesialitet-merket må man søke Matmerk om godkjennelse.
Et uavhengig fagutvalg godkjenner til sist hvem som får Spesialitet-merket.
Einerkjernebiter

Utbredelse

Den lever i fjellområder i en høyde på 2800–4600 moh., helst i den lavalpine einersonen, men også i granskog lenger ned. Arten er utbredt i asiatiske fjellområder fra Elburzfjellene  i vest gjennom Hindu Kush, Pamir, Tian Shan og Himalaya østover til kinesiske fjell som Kunlun- og Hengduanfjellene.
Arten finnes i følgende land: Afghanistan, Bhutan, Kina, India, Iran, Kasakhstan, Kirgisistan, Myanmar, Nepal, Pakistan, Tadsjikistan,  Turkmenistan og Usbekistan.
Hararit

Hararit (הֲרָרִית, betyr fjellendt) er en fellesbebyggelse i Israel i Vest-Galilea i Israel.

Historie

Hararit ble grunnlagt i 1982 som en del av en statsstyrt prosjekt for å få flere jødiske innbyggere til Galilea. Den ble bosatt av 60 familier som drev med transcendentalmeditasjon. I 2008 var det 95 familier som bodde i Hararit.
Arkeologier har oppdaget tre store, gamle cisterner og jordbruksterrasser i nærheten av Hararit.
Women's World Cup of Golf

Women's World Cup of Golf er en golfturnering for damer som ble arrangert for første gang i Syd-Afrika i februar 2005. Hvert land kan stille med ett lag, bestående av to spillere. Turneringen tilsvarer WGC–World Cup for herrer.
Oltedal

Navnet

Gamle navneformer har vært Optedal (1519), Olttedall (1521), Alttedal, Altedal og Oftedal. Navnet kommer fra fuglenavnet alpt (olpt) eller elptr som i gammel tid betydde svane. Dalen har antagelig fått navnet på grunn av svaner som overvintrer nederst i dalen. En annen teori er at den fikk navnet fordi dalen bukter seg som en svanehals.

Stedet

Oltedal kraftverk ble bygget av Stavanger kommune i 1909 for å forsyne byen med elektrisitet. Etterhvert ble det anlagt garnindustri her, Svanedal Ullvarefabrikk og Gjestal Spinneri. Dalen har flere sandtak, og sand og grus ble tidligere lastet ut gjennom havna i Oltesvik. Av annen aktivitet kan nevnes Jackon Oltedal AS som ble etablert i 1983.
Under krigen mobiliserte hæren ved Svanedal Ullvarefabrikk i april 1940. Utstyr ble fraktet inn til Oltedal hvor soldater fra Stavanger og Jæren ble dresset opp før de rykket ut og møtte tyskerne ved Bråstein. Nordmennene ble raskt presset tilbake til Dirdal hvor de satte seg fast ved Dirdal og i Gloppedalsura. Under krigshandlingene søkte lokalbefolkningen tilflukt i Uburhedlaren som etter krigen ble rustet opp til tilfluktsrom. 
Fylkesvei 45 går gjennom dalen, men utenom tettstedet. Veien gjennom dalen ble oppgradert i 2005 og 2006 og ble gjenåpnet rett før påsken i 2006. Fra fylkesveien ved Gjestal Spinneri øverst i dalen går fylkesvei 508 til Høle.
Oltedal Musikkorps har vunnet 3. divisjon i NM for brassband to ganger, i 1988 og 1992. Korpset har senere slått seg sammen med Ålgård Musikkorps og dannet Gjesdal Brass Band. Korpset tok andreplass i NM i 3. divisjon i 2006 og rykket opp i 2. divisjon. I 2008 fikk korpset en 10.-plass i 2. divisjon.
Stedet har også en fotballklubb, Oltedal FK, i 5. divisjon.
Klatreentusiaster bruker Trollsteinane til klatring.
Melodi Grand Prix 1968

Sendingen

NRK fikk inn 228 bidrag, og en jury bestående av Kåre Siem, Kjell Karlsen og Sigurd Jansen valgte ut fem av dem.
Finalen gikk av stabelen lørdag 2. mars på Centralteatret, med Jan Voigt som programleder. På 1960- og 1970-tallet var det vanlig at NRK presenterte finalelåtene i to versjoner: en med lite orkester, og en versjon med Kringkastingsorkestret. Dette var også tilfellet i 1968. De fem finalemelodiene ble først akkompagnert av Kjell Karlsens orkester. Deretter ble de framført på nytt med Kringkastingsorkestret under ledelse av Øivind Bergh. Pauseinnslaget var en Melodi Grand Prix-parodi framført av Sølvi Wang, og Johnny Bergh hadde regien for sendingen. Sendingen gikk direkte på fjernsyn, og i opptak på radio senere samme kveld.
Samtlige av artistene hadde deltatt i konkurransen tidligere. Nora Brockstedt og Kirsti Sparboe hadde til og med deltatt til sammen fire ganger i den internasjonale finalen – halvparten av Norges deltakelser til da. Også komponistene var stort sett de samme som året før. Duoen som vant finalen året før, Tor Hultin og Ola B. Johannessen, sto bak intet mindre enn fire av de fem finalebidragene. Likevel var det Kari Neegaards «Jeg har aldri vært så glad i noen som deg» som vant finalen. Hun trakk imidlertid låten etter finalen på grunn av plagiatbeskyldninger, og i stedet ble det andreplassen «Stress» som fikk representere Norge i den internasjonale finalen. Dermed ble Norge for andre år på rad representert med en låt signert Hultin og Johannessen.

Etterspillet om vinnerlåten

For første – og hittil eneste gang – representerte ikke vinnerlåten Norge i den internasjonale finalen. Kort tid etter Melodi Grand Prix ble vinnerkomponisten Kari Neegaard (mest kjent som Kari Diesen d.y.) møtt med beskyldninger om at låten var for lik Cliff Richards hit «Summer Holiday» fra 1963. Ironisk nok var også Cliff Richard Storbritannias deltaker i Eurovision Song Contest dette året. Neegaard avviste plagiatanklagene og sa at hun ikke engang hadde hørt «Summer Holiday».
6. mars trakk imidlertid Neegaard låten før NRKs plagiatutvalg fikk tatt stilling til beskyldningene. Neegaard angret i ettertid på avgjørelsen og fortalte at hun ble møtt med sjikane, anonyme telefontrusler og skjellsord etter den norske finalen. «Jeg trakk melodien tilbake fra konkurransen fordi det ble for sterkt for meg. Jeg orket ikke påkjenningen mere. Det var ikke lenger moro.» sa komponisten til VG i april samme år.
Dermed ble andreplassen, «Stress», Norges bidrag i London. Der ble den nummer 13 av 17.
Michael Clegg

Karriere

Clegg gikk gjennom Manchester Uniteds akademi tidlig på 1990-tallet og var en del av troppen som vant FA Youth Cup i 1995. Kort tid etter seieren ble han tilbudt sin første profesjonelle kontrakt, og Clegg fikk sin seriedebut i 1996/1997–sesongen. Clegg fikk problemer med å etablere seg på førstelaget til United og ble utlånt til både Ipswich Town og Wigan Athletic. 
I 2001/2002–sesongen skiftet han klubb til Oldham Athletic, som på dette tidspunktet lå to divisjoner under. Clegg spilte på Boundary Park i to år før han la opp som fotballspiller i en alder av 27 år. I sin første sesong hos Oldham kvalifiserte laget seg til playoff–rundene, men en alvorlig finansiell krise rammet siden klubben, og Clegg var sterkt delaktig i å unngå nedrykk i hans andre og siste sesong i klubben. Etter at han la opp som fotballspiller
Philodromus histrio

Utseende

Philodromus histrio er en langbeint edderkopper. Kroppen er ganske flattrykket og er todelt i en bakkropp (abdomen) og en forkropp (prosoma eller cephalothorax). De åtte øynene er ganske små. 
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppenes genitalier, hos hunner epigynet og hos hanner pedipalpenes siste ledd.

Levevis

Philodromus histrio er en aktiv jeger og bygger ikke fangstnett, men jakter ute i det fri. Den lever ofte i trær og kan være godt kamuflert når den sitter stille på barken. Den noe flattrykte kroppen gjør at den kan skjule seg under løs bark og lignende. Hunnen spinner en eggsekk av edderkoppsilke, hvor hun legger eggene og selv vokter over dem til de klekkes.
Stiftelsen Bergensklinikkene

Stiftelsen Bergensklinikkene er den største uavhengige og livssynsnøytale institusjon for behandling, kompetanseutvikling og forskning innen rusfeltet i Norge.
Stiftelsen Bergensklinikkene ble etablert 4. januar 1991. I Stiftelsen Bergensklinikkene ligger også Kompetansesenter Rus Region Vest, Bergen, et regionalt og nasjonalt kompetansesenter innen rusfeltet på oppdrag fra Helsedirektoratet.
Årlig gjennomfører Bergensklinikkene mer enn 2 800 behandlingsforløp.
Stiftelsen Bergensklinikkene har 230 ansatte fordelt på Skutevikenklinikken, Hjellestadklinikken, Poliklinikk (inklusive Avdeling for Legemiddelbasert rehabilitering), Avdeling for inntak og koordinering, Forsknings- og dokumentasjonsavdelingen samt Kompetansesenteravdelingen.
Administrerende direktør er Ole Hope (per 2018).
Styreleder er Finn Konow Jellestad.
Coloradia jaliscensis

Utseende

Middelsstore (vingespenn 60-80 millimeter), grå påfuglspinnere. Forvingene er gråspraglete uten påfallende tegninger. Bakvingene har vanligvis et anstrøk av rosa.

Levevis

Hos denne slekten lever larvene helst på trær i furuslekten (Pinus), men de kan også forekomme på løvtrær. Larvene lever gjerne selskapelig, i alle fall som unge. Som andre påfuglspinnere har de voksne reduserte mundeler, og de tar ikke næring til seg. Noen flyr om natten, andre om dagen.

Neslehår

Larvene, til dels også de voksne sommerfuglene, er kledt med neslehår. Disse frigjør gift om man kommer i kontakt med dem og kan utløse hudirritasjon, av og til også mer alvorlige komplikasjoner. Larvene sitter gjerne i tette samlinger på trestammer, og er nokså godt kamuflert, slik at man uaktsomt lett kan komme i kontakt med dem.
Tross neslehårene har larver av Coloradia pandora blitt samlet inn til mat av paiute-stammen i USA. Larvene må gjennom en omfattende behandling før de kan spises.

Utbredelse

Arten finnes i Mexico.
Wen (Jiaozuo)

Wen (kinesisk: 温县 ; pinyin: Wēn Xiàn) er et fylke i provinsen Henan i Kina. Det ligger under byprefekturet Jiaozuo. Wen hadde i 1999 en befolkning på 398.862 innbyggere.

Kulturminner

Cishengtempelet (Cisheng si, 慈胜寺) ble i 2001 oppført på Folkerepublikken Kinas liste over kulturminner.

Historie

Det er mulig at Geng, en av Shang-dynastiets hovedsteder, lå i det som i dag er fylket Wen. Det er imidlertid ikke sikkert; et annet alternativ er at Geng lå i dagens Xingtai i Hebei.
Vang prestegjeld (Hedmark)

Vang prestegjeld var et prestegjeld i Hamar domprosti i Hamar bispedømme. Det bestod av Vang sogn og omfattet gamle Vang kommune. Sognets kirke er Vang kirke. Under sognet ligger Øvre Vang kirke.
Prestegjeldet omfattet opprinnelig også Furnes og Hamar sogn, men disse ble skilt ut som egne prestegjeld ved kongelig resolusjon av 28. mars 1908 med virkning fra 1. mai samme år.
Netocia

Beskrivelse

Middelsstore, vanligvis mørkt metallglinsende gullbasser.

Levevis

Disse artene kan fly med dekkvingene lukket. Det kommer av at dekkvingenes kant på siden har en utskjæring som gir plass for vingebevegelsene.
De voksne av mange arter besøker ofte blomster i godt vær men holder seg skjult når det er overskyet.

Utbredelse

Slekten er utbredt i Palearktis og Sørøst-Asia, de fleste av artene lever i Asia.
Marija Jovanović

Karriere

Jovanović spilte to år i Medicinar Šabac, før hun meldte overgang til den montenegrinske storklubben Budućnost i 2006. Etter fem år i klubben, med seks seriemesterskap og seks cupgull, flyttet hun til Romania og Vâlceaklubben Oltchim. Jovanović tok to strake seriemesterskap med Oltchim, før hun i 2013 signerte for den russiske klubben Astrakhanotsjka. Der ble hun kun i én sesong, før hun meldte overgang til den franske hovedstadsklubben Issy Paris.
Snurrevad

Snurrevad er en slags not til bruk på forholdsvis grunt vann (inntil 100 meter) i fiske etter bunnfisk som flyndre, torsk, hyse og andre fiskeslag.
Snurrevaden settes ut ved at en fra en båt kaster ei bøye, fester et vadtau til bøya, seiler snurrevadtauet ut i en bue, kaster ut selve nota og seiler et tau i andre enden av nota tilbake til bøya. Båten tar ombord bøya og  begynner å slepe snurrevaden etter seg. Etterhvert som båten sleper snurrevaden etter seg, vil buen som ble satt på tauene bli mindre og nota får mindre åpning. Når det ikke lengre er åpning på nota hiver båten snurrevaden til seg.
Snurrevadet er en dansk oppfinnelse, og kalles derfor også «Danish Seine». Metoden sies å være utvikla av Limfjordsfiskeren Jens Væver i 1848, og var en videreutvikling av eldre, landdratte vad. I den første tida ble snurrevadet satt fra en robåt mens kutteren lå oppankra. Vadet ble halt inn med handkraft – et slitsomt arbeid. De første motorene som kom i bruk i fiskeriene ble brukt til å drive spill for innhaling av snurrevad. Når båtene fikk motor også for framdrift, ble vaden satt fra kutteren og halt inn med hydraulisk drevne tromler.
Tradisjonelt snurrevadsfiske foregår med mindre fartøyer, men snurrevad blir nå også brukt på de største kystbåtene.
Silhuett

Silhuett er en betegnelse på en bildemessig framstilt figur der omrisset er det som identifiserer figuren. Ordet kommer etter den franske politikeren Étienne de Silhouette (1709-1767), ment som en spøkefull kommentar på hans økonomiske politikk, som franskmennene så på som gjerrig og billig.
Silhuett er et ord som brukes bl.a. om portretter av personer klippet ut eller malt med fin pensel.
Portretter i form av silhuetter var særlig populære på 1700-tallet, men også på 1800-tallet før daguerreotypier og fotografier ble vanlige. Silhuettkunstnere reiste rundt i Norge og lagde portretter som oppdrag særlig for velstående personer. Det er idag bevart mange silhuetter både på museer og hos private.
Det internasjonale forbundet for kroppsbygging og fitness

Det internasjonale forbundet for kroppsbygging og fitness (IFBB) (eng. International Federation for BodyBuilding and Fitness) er det internasjonale styrende organet for kroppsbygging og fitness. Forbundet ble stiftet i 1946 i Quebec i Canada, men har sitt hovedsete siden 2007 i Madrid, Spania. Forbundet er medlem av SportAccord.
Cormac Murphy-O'Connor

Bakgrunn

Murphy-O'Connor var et av fem barn. To av hans brødre ble også prester. Foreldrene var George og Ellen Murphy-O'Connor. De hadde emigrert fra County Cork i Irland før første verdenskrig og giftet seg i 1921.
Han ble utdannet ved Prior Park College i Bath og fikk presteutdannelse mellom 1950 og 1956 som alumne ved Venerable English College i Roma og student i filosofi og katolsk teologi ved Det pavelige universitet Gregoriana.

Prest

Den 28. oktober 1956 ble han presteviet. Deretter arbeidet han i menigheter i Portsmouth og Fareham.
I 1966 ble Murphy-O'Connor sekretær og kapellan for biskopen av Portsmouth, Derek Worlock, som senere ble erkebiskop av Liverpool. I september 1970 ble han menighetsprest i Portswood (Southampton). Kort tid etter, mot slutten av 1971, ble han kalt til Roma som rektor for Venerable English College.

Biskop

Den 21. desember 1977 ble Murphy-O'Connor ordinert til biskop av det katolske bispedømmet Arundel and Brighton. Han fikk verv i nettverket for europeiske katolsk biskoper, og var blant annet aktiv på økumenikkens område. Fra 1982 til 2000 var han medformann for Den internasjonale anglikanske–romerskkatolske kommisjon (ARCIC).

Erkebiskop, kardinal

Murphy-O'Connor ble den 22. mars 2000 erkebiskop av Westminster, og i november samme år ble han valgt til formann for Den katolske bispekonferanse for England og Wales.  I februar 2001 ble han kreert til kardinal.
Han fratrådte embedet som erkebiskop av Westminster 3. april 2009.
Buelinjet engfly

Utseende

Et lite til middelsstort (vingespenn 25 - 28 mm), kraftig, mørkgrått nattfly. Arten ligner mye på de andre Oligia-artene, og det kan være nødvendig å dissekere ut kjønnsorganene for å bestemme disse artene med sikkerhet. Et vanligvis brukbart, ytre kjennetegn på buelinjet engfly er at ytre mellomlinje, som danner grensen mellom forvingens mørke og lyse del, er tydelig buet nær bakkanten. Forkroppen og forvingen er mørkgrå, forvingens ytre tredjedel vanligvis lysgrå, men helt mørke individer (som den avbildet i taksoboksen) forekommer relativt hyppig. Ytre mellomlinje er S-formet uten noe rettlinjet segment. Indre mellomlinje (tverrlinje ca. 1/3 ut i vingen) er synlig som en kommaformet, hvit tegning i vingens bakre del, usynlig i den fremre. Nyre- og ringmerkene er markerte men ikke særlig påfallende nær fremkanten i vingens midtfelt. Bakvingen er nokså mørkt grå.

Levevis

Arten finnes i ulike åpne områder. Larvene utvikler seg på røttene og den nedre del av stenglene til ulike grasarter (Poaceae). De voksne sommerfuglene flyr i juni – august.

Utbredelse

Buelinjet engfly er utbredt i hele Europa og i det nordlige Asia østover til Altajfjellene. I Norge er den vanlig på Sørlandet og på Østlandet nord til Vågå i Oppland, mer sjelden på Vestlandet.
Tidsjevning

Tidsjevningen beskriver avviket mellom to typer soltid. Disse er sann soltid, som direkte sporer solas bevegelse, og middelsoltid, som sporer en fiktiv "middelsol" med middager 24 timer fra hverandre. Sann soltid kan oppnås ved å måle solas nåværende posisjon (timevinkel), eller indikert (med begrenset nøyaktighet) av et solur. Middelsoltid, for samme sted, vil være tiden indikert av en jevn klokke stilt slik at forskjellene gjennom året fra sann soltid i gjennomsnitt blir null.
Tidsjevningen er øst- eller vestkomponenten i analemma, en kurve som representerer solens vinkelavstand fra sin middelposisjon på himmelkula sett fra jorda. Tidsjevningens verdier for hver dag i året, kompilert av astronomiske observatorier, ble i utstrakt grad listet i almanakker og efemerider.
Dunderbukta

Dunderbukta er en 4 km bred bukt nordvest i Wedel Jarlsberg Land på Spitsbergen, Svalbard. Bukta er avgrenset av Tunodden nedenfor Dunderfjellet (748 moh.), videre med avgrensningene Dunderholmen i nord, og Ispynten i sør.
I botnen av bukta når den isfrie Dunderdalen med Dunderelva ut til sjøen. Her ved deltaet av elva ligger estene av en russisk pomor-fangsthytte fra 1800-tallet.
Litt nord i Dunderbukta ligger en tidligere fangsthytte Ibistasjon) ved stranden - ved Beisodden under fjellet Dundrabeisen (436 moh.).
Området tilhører Sør-Spitsbergen nasjonalpark.
Christian Wolff (filosof)

Liv

Fra 1699 studerte Wolff teologi, fysikk og matematikk ved Friedrich-Schiller-Universität Jena.
I 1706 ble han professor for matematikk og filosofi ved universitetet i Halle. Han ble medlem av Royal Society i 1710 og det prøyssiske vitenskapsakademiet i Berlin året etter. Etter at hans pietistiske motstandere beskyldte ham for å være ateist ble han i 1723 fjernet fra sin stilling, og kong Fredrik Vilhelm I beordret ham til å forlate Preussen i løpet av 48 timer.
Wolff slo seg ned i Hessen, der han med stort hell underviste ved Philipps-Universitetet i Marburg. En av hans elever var Mikhail Lomonosov som Lomonosov-universitetet i Moskva er oppkalt etter. Katharina den store utnevnte Wolff som medlem av Akademiet i St. Petersburg og han ble medlem av Det franske vitenskapsakademiet i Paris.
I 1740 kalte kong Fredrik II Wolff tilbake til Halle og i 1743 ble han kansler ved Martin Luther-universitetet i Halle. To år senere adlet den bayerske hertug og kurfyrst Maximilian III Josef ham, og han kunne smykke seg med navnet Christian Freiherr von Wolff.

Virke

Wolff regnes som den som innførte opplysningstidens filosofi i Tyskland. Ved hjelp av «Wolffs system» innførte han fornuften i teologien, men ulikt mange franske opplysningsfilosofer utelukket han ikke religionen fra filosofien. Wolffianismen fikk stor innflytelse på den dansk-norske opplysningstiden, og fra omkring 1750 ble Wolffs system undervist ved de danske universitetene.
Den tyske filosofien har Wolf å takke for grunnleggende begrep som Bewusstsein, Bedeutung, Aufmerksamkeit og an sich som senere ble tatt opp i den tyske dagligtalen.
Telekommunikasjon

Teleteknikk

Enkeltdelene i et telekommunikasjonssystem består av en sender, et transmisjonsmedium (linje) og en mottaker. En eller flere kanaler kan realiseres i et transmisjonsmedium ( se baseband, bredbånd og multipleksing). Senderen er en innretning som omdanner eller koder meldingen til et fysisk overførbart signal. Transmisjonsmediet, på bakgrunn av sin natur, vil sannsynligvis endre og gjøre signalet dårligere på veien fra senderen til mottakeren. Mottakeren har en dekodingsmekanisme som er i stand til å gjenskape beskjeden dersom en viss grense for degradering av signalet er ikke er oversteget. I noen tilfeller er den endelige "mottaker" øyet og/eller øret (eller i enkelte tilfeller andre sanseorganer) og gjenskapingen av meldingen blir gjort i hjernen. 
Telekommunikasjon kan gå fra punkt-til-punkt, punkt-til-flere-punkt eller kringkasting. Kringkasting er kommunikasjon som går fra en sender til mange mottakere. Punkt-til-flere-punkt er en mindre form for kringkasting. Eksempler på kringkasting er fjernsyn og radio, mens et eksempel på punkt-til-flere-punkt kommunikasjon kan være bruk av mindre radiosamband (f.eks. jaktlag).
En av oppgavene for en telekommunikasjonsingeniør er å analysere fysiske egenskaper for linje eller transmisjonsmedium, og de statistiske egenskaper til en melding for å utvikle den mest effektive koding- og dekoding-mekanismene.